Priekšlikums EIROPAS PARLAMENTA UN PADOMES REGULA, ar ko ievieš īpašus pagaidu pasākumus Eiropas Savienības ierēdņu un pagaidu darbinieku pieņemšanai darbā saistībā ar Horvātijas pievienošanos Eiropas Savienībai /* COM/2012/0377 final - 2012/0224 (COD) */





PASKAIDROJUMA RAKSTS 1. PRIEKŠLIKUMA KONTEKSTS Pievienotais regulas projekts attiecas uz darbinieku pieņemšanu darbā saistībā ar Horvātijas pievienošanos Eiropas Savienībai 2013. gada 1. jūlijā. Iepriekšējās paplašināšanās gaitā tika pieņemti īpaši pasākumi to valstu pilsoņu pieņemšanai darbā, kuras pievienojās Eiropas Savienībai. Tāpēc bija nepieciešams pieņemt Padomes regulu, ar kuru uz laiku nosaka izņēmumus no Civildienesta noteikumu normām[1] attiecībā uz iecelšanu amatā. Šā priekšlikuma pamatiezīmes ir šādas. 1. Tiek ierosināts, ka atkāpe no Civildienesta noteikumiem attiecas uz laiku līdz 2018. gada 30. jūnijam. 2. Regulā paredzēts, ka Horvātijas ierēdņu atlases konkursus rīko valsts mērogā. 3. Konkursus Horvātijas pilsoņiem var rīkot un sekmīgo kandidātu sarakstu izveidot pirms šīs valsts pievienošanās Eiropas Savienībai. Tomēr, lai kādas valsts pilsoni ieceltu ierēdņa amatā Eiropas Savienības iestādē, šai valstij jābūt Eiropas Savienības dalībvalstij. 4. Iestādēm ir iespēja noteikt izņēmumus attiecībā uz prasību par konkursa izsludināšanu uz vakantajiem amatiem iestādēs. Tomēr iestādes, ja vēlas, var publicēt paziņojumu par vakantajiem amatiem. Katra iestāde izlems to, cik ierēdņus un pagaidu darbiniekus no kandidātvalsts pieņems darbā saskaņā ar šīs izņēmumu regulas noteikumiem. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Nepiemēro. 3. PRIEKŠLIKUMA JURIDISKIE ASPEKTI Ir ierosināta atkāpe no Civildienesta noteikumu 4. panta otrās un trešās daļas, 7. panta 1. punkta, 27. panta un 29. panta 1. punkta a) un b) apakšpunkta, kā arī no Eiropas Savienības pārējo darbinieku nodarbināšanas kārtības, ciktāl tā paredz minēto Civildienesta noteikumu piemērošanu pagaidu darbinieku pieņemšanai darbā. 2012/0224 (COD) Priekšlikums EIROPAS PARLAMENTA UN PADOMES REGULA, ar ko ievieš īpašus pagaidu pasākumus Eiropas Savienības ierēdņu un pagaidu darbinieku pieņemšanai darbā saistībā ar Horvātijas pievienošanos Eiropas Savienībai EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 336. pantu, ņemot vērā priekšlikumu, ko Eiropas Komisija iesniegusi pēc apspriešanās ar Civildienesta noteikumu komiteju, pēc tiesību akta projekta nosūtīšanas valstu parlamentiem, ņemot vērā Tiesas atzinumu[2], ņemot vērā Revīzijas palātas atzinumu[3], rīkojoties saskaņā ar parasto likumdošanas procedūru, tā kā: (1) Saistībā ar Horvātijas pievienošanos 2013. gada 1. jūlijā būtu jāpieņem īpaši pagaidu pasākumi, ar kuriem atkāpjas no Eiropas Savienības Civildienesta noteikumiem (turpmāk tekstā "Civildienesta noteikumi") un Eiropas Savienības pārējo darbinieku nodarbināšanas kārtības (turpmāk tekstā "Nodarbināšanas kārtība"). (2) Ņemot vērā tās valsts, kura pievienojas, relatīvo lielumu un potenciāli iesaistīto personu skaitu, pasākumiem, kaut arī pagaidu, tomēr vajadzētu būt spēkā pietiekami ilgi. Šajā sakarā tiek uzskatīts, ka 2018. gada 30. jūnijs būtu vispiemērotākais termiņš. (3) Ņemot vērā vajadzību paredzēto pieņemšanu darbā veikt iespējami drīz pēc pievienošanās, šī regula būtu jāpieņem pirms pievienošanās faktiskās dienas, IR PIEŅĒMUŠI ŠO REGULU. 1. pants 1. Neskarot Civildienesta noteikumu 4. panta otro un trešo daļu, 7. panta 1. punktu, 27. pantu un 29. panta 1. punkta a) un b) apakšpunktu, laikposmā no Horvātijas pievienošanās faktiskās dienas līdz 2018. gada 30. jūnijam vakantajos ierēdņu amatos var iecelt minētās valsts pilsoņus, ievērojot paredzēto amata vietu skaitu un ņemot vērā budžeta apspriešanu. 2. Amatā ieceļ pēc pievienošanās faktiskās dienas, un, izņemot augstākās amatpersonas (ģenerāldirektorus vai līdzvērtīgas AD 16 vai AD 15 pakāpes amatpersonas un direktorus vai līdzvērtīgas AD 15 vai AD 14 pakāpes amatpersonas), to veic konkursa kārtībā, pamatojoties uz kvalifikāciju un/vai pārbaudījumiem, ko organizē saskaņā ar Civildienesta noteikumu III pielikumā paredzētajiem nosacījumiem. 2. pants 1. Šīs regulas 1. panta 1. punktā paredzētā atkāpe mutatis mutandis attiecas uz Horvātijas pilsoņu pieņemšanu darbā par pagaidu darbiniekiem. 2. Amatā ieceļ pēc pievienošanās faktiskās dienas. 3. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] Par 2004. gada paplašināšanos skatīt OV L 67, 5.3.2004., 1. lpp. Par 2007. gada paplašināšanos skatīt OV L 335, 1.12.2006., 5. lpp. [2] OV C [..], [..], [..]. lpp. [3] OV C [..], [..], [..]. lpp.